En 49-årig mand meldte i aftes sig selv efter at have kørt i grøften. Han var beruset og havde ikke noget kørekort.

Det sker ikke så tit, at politiet bliver kontaktet af spritbilister, der vil melde sig selv. Men det skete i aftes omkring klokken 20, da en mand var kørt i grøften ved afkørsel 35 på motorvejen syd for Hobro. Den 49-årige mand havde hverken påkørt nogen eller var selv kommet til skade, men han havde åbenbart dårlig samvittighed, da han kørte beruset og uden kørekort. Han blev derefter anholdt og sigtet for spirituskørsel og for at køre uden kørekort. Han er nu løsladt. Det oplyser Nordjyllands Politi til TV2/Nord.